Dato: 27. august 2018

Tid: Kl. 15-17

Sted: Rådhuset, stuen, værelse 8

Mødedeltagere: Dan Johannesen (Center Nord-Vest), Charlotte Nielsen (Center Nord-Vest), Lillian Wøhlk (Center Nord-Vest), Livia Winter (Center Ci-ty), Lisbeth Fog (Center Nørrebro), Per Olesen (Center Nørrebro), Lisbeth Jørgensen (Center Amager), Knud Fischer Møller (Hovedstaden SPOR), Bjarne Ove Nielsen (SIND), Lizzie Sørensen (SIND), Erik Olsen (LAP), Michael (LAP), Sine Møller Sørensen (ADHD Køben-havn), Birgitte Janischefska (Bedre Psykiatri), Britta Gerd Hansen (Center Amager, oplægsholder), Eva Stokbro Hansen (Socialforvaltningen, Center for Socialpolitik og Udvikling), Nikoline Haugaard Jensen (Socialforvaltningen, Center for Socialpolitik og Udvikling, sekretær for Dialogforum)

# Referat

**1. Velkomst**

Eva byder velkommen og fortæller, at Mia Nyegaard er blevet forhindret i at deltage i dagens møde. Eva vil derfor fungere som mødeleder.

Eva byder derudover velkommen til Charlotte Nielsen, som erstatter Sanne von Kohl som formand for Brugerrådet i Center Nord-Vest og derfor er nyt medlem i Dialogforum.

Erik Olsen oplyser, at Cornelius Christiansen udtræder som repræsentant for LAP. Han bliver erstattet af Michael.

Lisbeth Fog fortæller, at Benedicte Møllegaard stopper som suppleant for Center Nørrebro.

**2. Godkendelse af dagsorden**

Dagsordenen godkendes uden bemærkninger.

Bjarne bemærker, at mødematerialet er meget omfattende, og at det er blevet udsendt med kort varsel.

Charlotte bemærker, at det med fordel kan skrives ind i referatet, hvis der er tale om en suppleant på mødet.

Sine bemærker, at hjemmesiden trænger til en opdatering.

3. **Godkendelse af referat**

Eva fortæller, at Sine har fremsendt en bemærkning til referatet, som lyder:

*… at Socialborgmester Mia Nygaard, til mit spørgsmål, om der var planer med/for huset, hvis en lukning af den kommunale døgninstitution, Netværket blev realiseret, ikke var bekendt med nogle eksisterende planer for huset eller grunden. Hun sendte spørgsmålet videre til administrerende direktør Nina Eg Hansen, som afviste at der i Kommunen skulle forelægge nogle planer for huset.*

Sines bemærkning skrives med ind i det endelige referat. Referatet godkendes uden yderligere bemærkninger.

**3.** **Opsamling på sidste møde**

Eva samler op på det seneste møde, hvor der blev stillet en række spørgsmål. Mange af dem omhandler huslejestigningerne på de længerevarende botilbud efter § 108 i serviceloven.

Sekretariatet for Dialogforum har udarbejdet et notat med spørgsmål og svar om huslejestigningerne. Notatet bliver udsendt til Dialogforum. I notatet beskrives blandt andet grundlaget for opkrævning af husleje for § 108-tilbud i socialpsykiatrien.

Eva fortæller kort, at grundlaget for opkrævningen er fastsat i bekendtgørelsen om betaling for botilbud. Det er primært antallet af m2, der afgør huslejen, el og varme i dag. Forvaltningen blev for nogle år siden opmærksom på, at reglerne i bekendtgørelsen ikke blev fulgt. Socialforvaltningen er derfor ved at ændre på opkrævningen, så den følger loven.

Det betyder, at huslejen på flere botilbud er steget. Der er dog fx på Thorupgården sket en fejl i beregningen, så beboerne er blevet opkrævet for meget i husleje. Det skyldes, at fællesarealerne er blevet beregnet forkert. Forvaltningen er derfor nu ved at afklare, hvad der indgår i fællesarealerne. Derefter vil der blive sendt nye varslinger på el og varme ud. Hvis man er blevet opkrævet for meget i husleje, bliver pengene refunderet til beboerne.

Dan fortæller, at hans husleje reguleres af Lejerbo. Huslejen er efterhånden så høj, at man ikke har råd til at bo der, hvis man fx modtager kontanthjælp.

Charlotte er enig i Dans betragtning. Det er meget få, der i dag modtager den ”gamle” førtidspension, så der er få, der har fået råd til at bo i boligerne.

Eva svarer, at forvaltningen godt kender problemstillingen med høje huslejer i de almene boliger, og at det er godt, at medlemmerne fortæller om det, så forvaltningen kan bringe det med videre i samarbejdet med de almene boligorganisationer. Det er også en særlig udfordring i København, hvor der bygges meget dyre boliger.

Per fortæller, at beboerne på Thorupgården skal genhuses. Det vides ikke, hvad huslejestigningerne bliver efter, at beboerne flytter tilbage i den renoverede boliger. Derudover er det et problem, hvis huslejen stiger, og at boligens værdi ikke svarer til stigningen. Eva svarede, at forvaltningen vil vende tilbage med et svar

Sine spørger, om det skal indgå i høringsbrevet. Eva svarer, at det kan det godt, men at sekretariatet også kan skrive et separat brev til forvaltningen fra Dialogforum. Medlemmer tilkendegiver, at de ønsker begge dele.

Erik siger, at han har forsøgt at undersøge, om der er standarder for, hvor store længerevarende botilbudspladser skal være. Det mener han ikke, at der er, men før i tiden var det vist krav til, at ældre skulle have en vis størrelse bolig. Det er værd at undersøge, om der er nogle, der arbejder på standarder. Eva svarer, at store boliger bliver dyre. Derfor overvejer boligselskaberne ofte, hvordan de kan gøres billigere og mindre.

Erik siger, at han har hørt, at den gennemsnitlige pris på almene boliger er så høj som på bocentrene. Eva siger, at overvejelserne om huslejen, boligernes størrelse og dyre botilbud mv. kan tages med videre til følgegruppen for omstillingsplanen. Huslejestigningerne hos de almene boligorganisationer sker ofte som følge af forbedringer.

Sine fortæller, at der ikke er planlagt flere møder i følgegrupperne. Sekretariatet tager det tilbage til Socialforvaltningen og vender tilbage med svar.

Eva fortæller, at Socialforvaltningen har lanceret en faglige guide om rehabilitering til medarbejdere og ledere i socialpsykiatrien. Et udkast til guiden blev drøftet på det seneste møde i Dialogforum. Guiden var dengang sendt i høring. Lanceringen af guiden sker på tre stormøder for medarbejdere, ledere og borgere. På møderne bliver guiden præsenteret, og derefter er der mulighed for at stille spørgsmål til den. Det første møde blev holdt i dag på Nørrebro. Det næste holdes på onsdag den 29. august på Amager, og det sidste mødes holdes på Islands Brygge den 5. september.

Bjarne spørger, om Dialogforum kan se guiden. Nikoline sender linket til guiden til Dialogforum.

Eva orienterer derudover om, at Socialforvaltningen i januar 2017 udgav Inspirationsguiden *Vold og Trusler – Faglige tilgange til identifikation, forebyggelse og håndtering*, som er et redskab til medarbejdere i praksis om forebyggelse af voldsom adfærd. Guiden handler om voldsomme episoder rettet mod medarbejdere.

Forvaltningen arbejder nu på at reviderer guiden og vil i den forbindelse inkludere forebyggelse af voldsom adfærd mod borgere/brugere fokus på forebyggelse af seksuelle krænkelser. Målet er blandt andet at styrke brugerstemmen i guiden, så brugernes perspektiv kommer med i planlægningen af forebyggelse og indsatser. Forvaltningen interviewer derfor en række brugere på de forskellige målgruppeområder, og der er blevet udsendt invitationer til en faglig følgegruppe bestående af bruger/interesseforeninger, vidensaktører, fagforbund og medarbejderrepræsentanter. Guiden forventes færdig i slutningen af året. Hvis Dialogforum har spørgsmål eller input, kan de kontakte sekretariatet.

Sine spørger, om man er opmærksom på seksuelt krænkende adfærd, når man sætter beboere sammen. Har medarbejderne kendskab til det, og hvor går man hen, hvis man gerne vil have lavet reglerne på området om? Eva svarer, at vi løbende arbejder på at få flere informationer fra behandlingspsykiatrien på borgerne og deres evt. domme. Der er blandt andet dialog med fx KL, ministerier mv. om det. Det er sundhedsministeren, der er ansvarlig for området.

Charlotte siger, at Brugerrådet gerne vil indgå i arbejdet. De har tidligere lavet følgespørgsmål til guiden, fordi de savnede et større brugerfokus.

Bjarne og Knud spørger ind til, hvem der står for revideringen. Eva fortæller, at det er medarbejdere i forvaltningen, der står for at revidere guiden, og at følgegruppen for arbejdet består af forskellige repræsentanter for organisationer på området. SIND er fx blevet inviteret til at deltage via Ole Riisgård.

Erik fortæller, at han har været med i et projekt hos SUS. Det er ikke kun vold fra brugere mod personalet, men også personalet mod brugere.

Knud fortæller, at SPOR er interesseret i styrke brugernes stemme, og hvordan man forebygger overgreb, krænkelser mv. SPOR vil gerne deltage og bidrage med viden. Det er vigtigt at få personalet uddannet.

Charlotte siger, at der lige nu er politisk fokus på, at psykisk vold skal ligestilles med fysisk vold. Det skal man være opmærksom på i arbejdet med at revidere guiden.

**4. Høring af ”Forslag til Budget 2019”**

Eva fortæller, at Dialogforum har fået ”Forslag til Budget 2019” i høring af Økonomiforvaltningen. Dialogforums sekretariat har lavet et udkast til et høringssvar, som er blevet eftersendt til mødet. Medlemmerne kan komme med ændringer og tilføjelser til det på mødet. Medlemmerne kan også kontakte sekretariatet på mail og telefon frem til den 1. september med ændringer. Alle input vil blive indarbejdet i høringssvaret og sendt til Økonomiforvaltningen den 3. september 2018.

Lisbeth siger, at hun ikke har modtaget materialet med posten.

Charlotte siger, at høringssvaret gerne må være skarpere og bruge flere tillægsord som fx stærkt foruroligende. Der skal være fokus på de mange besparelser og nedskæringer i socialpsykiatrien.

Erik bemærker, at materialet er svært at forstå. Det er vanskeligt at se, om der er kommer flere eller færre penge pr. borger med psykisk sygdom. Tonen må gerne være skarpere. Man kan godt effektivisere på fx rengøring mv., men ikke på mennesker.

Eva siger, at det er rigtigt, at der kommer flere penge til psykiatriområdet, fordi Borgerrepræsentationen har vedtaget, at området skal demografireguleres. Samtidig sker der dog også besparelser. Eva foreslår, at der i høringssvaret kan stå, at det er svært at mærke effekten af demografimidlerne, når der også spares.

Sine siger, at der mangler en kodemanual, så det er muligt at se hvad tallene dækker over. Hun undrer sig over, at det antages, at Københavns Kommune svarer til hele Region Hovedstaden med henblik på at lave en international sammenligning af regionen og andre storbyer verden over og på den baggrund konkluderer, at vækst og velstand kan gå hånd i hånd, og at København er et godt eksempel på høj vækst og høj grad af lighed. Sine har svært ved at se relevansen af denne kobling som indledning til en gennemgang af det kommunale budget, der er præget af besparelser, og som har store konsekvenser for nogle af de mest udsatte borgere i kommunen.

Lizzie ønsker, at der kommer flere eksempler på besparelserne med. Der er blandt konkrete eksempler i brevet til Mia fra Center Nord-Vest. Eva svarer, at det netop er skrevet på et overordnet niveau, så medlemmerne kan fylde indhold i det.

Charlotte siger, at der er et nyt brev på vej til borgmesteren, og at der er også lavet en underskriftsindsamling i Nord-Vest om Cafe Vigør.

Lisbeth Jørgensen siger, at det er omsonst, at Dialogforum giver input, når det ikke bliver brugt. Det er bekymrende, at ledelserne i socialpsykiatrien snart skal flytte sammen på Sundholm. Det er langt at flytte fra Center Nord-Vest til Amager. Der er gang i en centraliseringsproces, og nu centraliseres der yderligere. Det skaber afstand mellem beboerne og ledelsen på det enkelte center. Lisbeth er bange for, at man kommer til at fortryde den besparelse.

Lisbeth Fog spørger, hvordan grundfortællingen skal tænkes ind i besparelserne. Administrationen på Thorupgården er vokset. Der er blandt kommet en stedfortræder, som beboerne kun ser på få møder og ikke i det daglige. Derudover er der kommet en antropolog. Det er godt med en grundfortælling, men hvornår skal medarbejderne have tid til at arbejde med den, når de bliver færre medarbejdere. Der er ikke tid til at udmønte den.

Eva siger, at hun er sikker på, at Socialudvalget vil forstå Lisbeths bemærkning. Udvalget kan se, at man ligger lavt på budgettet i Socialforvaltningen. På trods af budgetsituationen ønsker forvaltningen stadig, at der arbejdes med den faglige udvikling. Uddannelsen og grundfortællingen er et led heri.

Erik siger, at der ad omveje sniges psykosocial rehabilitering ind, og at aktivitets- og samværstilbuddene skal betale for det. Strukturerede forløb bør kun ske i sundhedshusene og ikke på værestederne. De strukturerede forløb står i modstrid til, at man bare kan komme og være i et aktivitets- og samværstilbud. Man skal huske, at det er kun er en vis andel af borgere med psykisk sygdom, der kommer sig, og at der skal være tilbud til alle i målgruppen. Erik frygter, at værestederne bliver for de velfungerende. Eva siger, at vi vender tilbage til emnet under punktet om emner til de kommende møder. Vi kan fx kan drøfte budgettet for aktivitets- og samværsområdet og rehabiliteringsopgaven-

Bjarne siger, at materialet er vanskeligt at forstå, og han har et ønske om, at man som læser bliver taget mere i hånden, fx kan der afholdes en dag, hvor budgettet bliver gennemgået. Han spørger desuden til, hvordan Dialogforums input bliver omsat.

Eva fortæller om budgetprocessen. Først behandles omprioriteringsforslagene, hvor der skal findes besparelser. De udarbejdes af forvaltningen. Derudover er der ønskeforslag, som fremsættes af blandt andet politikerne. Derfor er det vigtigt, at Dialogforum har dialog med politikerne om konkrete ønsker til, hvad der skal tages med i budgetforhandlingerne.

Dan ønsker, at Cafe Vigør bevares. Det må gerne nævnes i høringssvaret.

Per siger, at det er positivt med recovery og grundfortællingen, men han er bekymret for, at der ikke er midler til at implementere den. I budgettet står der, at administrationen skal stige i 2019 med 5. mio. kr. Det hænger ikke sammen med, at centerstabene sammenlægges.

Birgitte fortæller, at der er nedskæringer på hendes søns botilbud, og at fire medarbejder er blevet afskediget. Det hænger ikke sammen med recovery-tanken og uddannelsen.

Knud siger, at brugerne i højere grad bør inddrages. Man kan fx spørge brugerne og på den måde få større indsigt i konsekvenserne af forslagene. Man kan fx spørge brugere, der fungerer som peers. De ved, hvad der virker og ikke virker, så en investering langsigtet giver pote.

Lillian siger, der i materialet står, at de nye bydele i Nordhavn, Sydhavn og Ørestaden skal udbygges, og der i de områder skal afsættes midler til fritidsaktiviteter mv. Man bør i stedet prioritere socialpsykiatrien og de mennesker, der er i den. Det handler om mennesker, deres livsglæde og livskvalitet. Lillians anden mærkesag er Cafe Vigør. Lillian læser herefter et digt om Cafe Vigør op.

Eva siger, at høringssvaret kan indeholde en bemærkning om, at Dialogforum har bemærket, at der er afsat penge til aktiviteter i de nye bydele, og at Dialogforum håber, at Borgerrepræsentationen også vil prioritere socialpsykiatrien.

Michael spørger, om Dialogforum selv kan udforme høringssvaret, så alle holdninger kommer med. Eva siger, at alles bemærkninger og input bliver skrevet ind. Michael siger, at der ikke skal stå, at det er positivt med demografimidlerne. Eva svarer, at vi retter høringssvaret, så der står, at Dialogforum er tilfredse med demografimidlerne, men at det er svært at se effekten pga. besparelser

Charlotte foreslår, at sekretariatet sender et nyt bud ud på mail, så Dialogforum kan få mulighed for at kommentere på det nye høringssvar.

Eva siger, at sekretariatet sender et nyt udkast ud hurtigst muligt og takker for det store engagement.

**5. Drøftelse af personalegennemstrømning**

Eva indleder med at byde velkommen til Britta Gerd Hansen, centerchef i Center Amager. Britta vil fortælle om, hvordan de arbejder med personalegennemstrømning og fastholdelse af medarbejdere.

Britta indleder med at sige, at det er et meget vigtigt emne – særligt i socialpsykiatrien, fordi arbejdet med borgere med psykisk sygdom også handler om relationer, og det kræver, at medarbejderne fastholdes.

Britta fortæller, at en udfordring med personalegennemstrømning er, at det kan regnes ud på forskellige måder. Eksempelvis regner forsknings- og analysecentret VIVE, SOF og Dansk Arbejdsgiverforening personalegennemstrømning ud på hver sin måde. Britta lægger sig op ad VIVES beregning og rapport på området. Generelt viser VIVES rapport, at tallene for sygefravær og personalegennemstrømning kan svinge meget. Derudover kan man se forskellige tendenser i tallene. Det er blandt andet de unge, der forlader jobbet hurtigst sammenlignet med faggrupper i en højere alder.

Der er mange forskellige ting, der påvirker tallet for personalegennemstrømning i begge retning, bl.a. rekruttering, arbejdsmiljø, ledelse mv. En høj personalegennemstrømning er som regel ikke godt, men det er også vigtigt at huske, at nogle tilbud også kan have en personaleomsætning, der er for lav. Så er det fx ikke muligt at rekruttere nyt personale med andre kompetencer.

Britta fortæller om et konkret botilbud, Sundbyhus. Tilbage i 2016 var der en meget høj personalegennemstrømning. Derudover var der også et dårligt arbejdsmiljø samt en lav tilfredshed hos beboerne og ansatte. Nu er sygefraværet faldet til 4, 4 dage, og personalegennemstrømningen er faldet til 16 pct. Det skyldes blandt andet en indsats, hvor der har været fokus på ledelse. Derudover er det blevet beskrevet, hvilke kompetencer, der er brug for hos medarbejderne og rekrutteret efter det. Den særlige indsats betød, at personalegennemstrømningen først steg i periode, før den faldt igen. Derudover var der også en lang rekrutteringsperiode, for det handler også om at vente på, at de kvalificerede medarbejdere søger de ledige stillinger.

Britta siger, at der også skal arbejdes med at fastholde medarbejdere. I den forbindelse er det vigtigt at sørge for, at nye medarbejdere får en god start på et tilbud, fx med introprogrammer. Et andet tiltag kan være, at nye medarbejdere får en mentor, som de kan støtte sig til. Det handler om at komme godt i gang og få en god start, så man kan lave et godt stykke arbejde. Britta fortæller også, at samarbejdet med beboere og pårørende også har stor betydning for, at forvaltningen kan fastholde de gode medarbejdere. Det kræver et godt samarbejde og samspil.

Dan fortæller, at medarbejderne er begyndt at sige op på pga. besparelser. Det betyder en høj gennemstrømning. Britta siger, at det i sådan en situation handler om at tale om, hvordan man bedst løser opgaverne med de tilbageværende ressourcer på botilbuddene.

Bjarne siger, at det er rart at høre om de gode eksempler, men at det også er vigtigt at se på årsagerne til personalegennemstrømningen. Er der lavet analyser af årsagerne, og er det muligt at få et overblik over situationen eller en status?

Britta siger, at der pt. ikke findes gode tal for personalegennemstrømningen, fordi forvaltningen er ved at ændre i ledelsesinformationen. I dag indgår pædagogstuderende og barsler i personalegennemstrømningen som fratrædelser og ansættelser. De nuværende tal er altså ikke et udtryk for de reelle fratrædelser. Derudover har man i forvaltningen fratrædelsessamtaler, hvor der skrives årsager ned.

Bjarne spørger, hvordan man bruger informationen fra fratrædelsessamtalerne. Britta fortæller, at man i samtalerne spørger indtil, hvorfor den enkelte medarbejder stopper. Nogle gange er det, fordi medarbejderne skal flytte, men andre gange kan det fx også være pga. konflikter på arbejdet. Hvis det er sidstnævnte, er det vigtigt at have fokus på, hvordan arbejdspladsen kan bruge det til læring og forbedring af situationen.

Lisbeth Fog spørger til personalepleje. Hun har fx foreslået morgenbrød i weekenden for at give personalet en god start og overskud. Derudover kan man på tilbuddets hjemmeside lave indlæg om, hvad pædagogstuderende kan forvente af arbejdspladsen. Hun har lavet et indlæg til Thorupgårdens hjemmeside, der beskriver, hvad beboerne værdsætter ved at bo der.

Britta siger, at det vigtige for nye ansøgere i øjeblikket er uddannelsen og om det er et godt tilbud. Medarbejderne skal før uddannelsen have en samtale med sin leder, om de man gerne vil have ud af det samt lave notater undervejs om, hvad man har lært og hvad man vil tage med videre. Hvis man ikke følger op før, under og efter en uddannelse, skaber det ikke forandring.

Charlotte siger, at pædagogstuderende kan have stor betydning for beboerne i den tid, de er på botilbuddene. Det kan være forbundet med sorg, når de stopper. Man kan derfor også regne dem med i tallene.

Britta er enig i, at de kan have en stor betydning for beboerne, men det giver ikke et retvisende billede af fratrædelserne på et tilbud, når de regnes med.

Bjarne savner evidens på området og en undersøgelse af årsagerne til, at personalet stopper.

Eva siger, at hun forstår det som et forslag til informationer til Dialogforum. Der kan være en udfordring ift. hvilke data, der kan trækkes, og hvad det kræver af administrative ressourcer. Hun er derfor ikke sikker på, at der kan laves konkrete analyser af årsagerne. Eva siger, at det vigtige også er at bringe de gode erfaringer med forskellige tiltag, fx fra Amager, videre til de andre ledere i socialpsykiatrien.

Lisbeth Jørgensen har hæftet sig ved, at Nina Eg på det seneste møde sagde, at uddannelsen var den billigste måde fastholde personale på. Lisbet tvivler på, at det hænger sådan sammen. Eva svarer, at Nina mente, at uddannelsen var et vigtig element i fastholdelsen, men at der skal flere ting til.

Erik siger, at det er ift. fastholdelse også er vigtigt at inddrage brugere og pårørende.

Birgitte fortæller, at hun har oplevet, at medarbejdere er stoppet pga. magtanvendelser og for meget tid på dokumentation. Er forvaltnignen opmærksom på det?

Britta svarer, at magtanvendelser altid er et svært dilemma i hverdagen. Hun oplever, at antallet af magtanvendelser falder, men at tilfælde af nødværge stiger. Det er udtryk for, at personalet fx går ind i beboeres boliger, fordi de er bekymrede. Man skal fx også registrere, hvis man går ind i en bolig ved væggelusebehandling. Nogle gange bliver man nødt til at gå ind, hvis beboerne ikke kommer ind. Det siger omsorgspligten.

Bjarne spørger til udviklingen i antallet af arbejdsskader.

Britta svarer, at det er faldet. Der er løbende fokus på arbejdsskader – både ift. generelle og lokale forhold, der påvirker tallet. Eva supplerer med tal fra Socialudvalget på antallet af registrerede arbejdsskader for hele forvaltningen. Der er sket et fald fra 2016 til 2017 fra 4339 i 2016 til 3948 i 2017.

Britta siger, at et godt tiltag i forbindelse med arbejdsskader er undervisningen af medarbejdere og beboer i Low Arousal. Det gør, at de bliver bedre til at løse konflikter. Det er et vilkår i livet, at der opstår konflikter, så vi skal blive gode til at tale om dem og arbejde med dem.

**6. Eventuelt**

Eva fortæller, at sekretariatet har noteret, at Dialogforum ønsker at drøfte følgende emner på de kommende møder:

* Samarbejdet med behandlingspsykiatrien, bl.a. om patienter som udskrives hurtigt
* Borgernes retssikkerhed
* Inddragelse af pårørende
* Beskæftigelse med særligt fokus på førtidspension, ressourceforløb og andre løsninger til borgere med psykisk sygdom

Derudover har Erik sendt en mail til Dialogforum, hvor han ønsker rehabilitering og sammenhængen til omlægningen af aktivitets- og samværstilbuddene som en et kommende emne. Eva spørger, om Dialogforum kan samles om et af emner til næste gang

Erik siger, at rehabilitering er et stort emne, som godt kan vente lidt, indtil han laver mere research om det.

Der bliver spurgt ind til, om der har været mange dødsfald på Sundbygårdsvej? Britta fortæller, at der har været en brand, hvor en borger omkom. Derudover har der også været terminale cancerforløb.

Lisbeth Jørgensen ønsker, at der sættes fokus på selvmord. Hvor har de været, og hvordan er de forgået. Hun er bekymret for, at borgere med psykisk sygdom bor i botilbud, der ligger i højhuse.

Charlotte fortæller, at der er lavet en underskriftsindsamling om besparelser på botilbud. Den skal sendes ud til forskellige botilbud. Dialogforum kan måske hjælpe med at videreformidle. Eva siger, at Dialogforum kan bidrage med at sende den ud til medlemmerne.

Bjarne vil gerne udvide selvmordsemnet til et bredt tema om dødsfald på botilbud. Kan vi se på tal, og kan man gøre noget for at forebygge dødsfald?

Lizzie siger, at Dialogforum er blevet lovet, at samarbejdet med behandlingspsykiatrien skal på som et emne. Det nytter ikke noget at have samarbejdsaftaler, hvis man bliver udskrevet til ingenting. Nogle udskrives borgerne til hjemløshed.

Sine ønsker, at misbrugsbehandling kommer på listen over temaer.

Livia foreslår et emne om økonomien og besparelserne i socialpsykiatrien.

Eva foreslår, at næste møde har et tema om samarbejdet med behandlingspsykiatrien. Så prioriteres der emner igen på næste. De nye emner kommer på listen.

**7. Afrunding**

Eva takker for et godt møde og gode input. Næste møde afholdes den 19. november 2018.